LV Eiropas Savienības Oficiālais Vēstnesis C 205/4

Sabiedrisko pakalpojumu sniegšanas saistības

(2007/C 205/04)

Saskaņā ar 4. panta 1. punkta a) apakšpunktu Padomes 1992. gada 23. jūlija Regulā (EEK) Nr. 2408/92 par Kopienas aviosabiedrību piekļuvi Kopienas iekšējiem gaisa ceļiem Somijas valdība (1) (Transporta un sakaru ministrija) ir nolēmusi noteikt sabiedrisko pakalpojumu sniegšanas saistības. Minētās saistības attiecas uz regulārajiem lidojumiem no Mikeli uz Helsinkiem laikā no 2007. gada 1. oktobra līdz 2010. gada 30. septembrim. Saistības neattiecas uz laika posmu no 2008. gada 20. jūnija līdz 15. augustam, no 2009. gada 19. jūnija līdz 15. augustam un no 2010. gada 18. jūnija līdz 15. augustam. Sabiedrisko pakalpojumu sniegšanas saistības stāsies spēkā, tiklīdz tās publicēs Eiropas Savienības Oficiālajā Vēstnesī.

Sabiedrisko pakalpojumu sniegšanas saistības maršrutā Mikeli–Helsinki ir šādas.

Lidojumu minimālais skaits

Saistības attiecas uz lidojumiem maršrutā starp Mikeli un Helsinkiem. Tas var būt vai nu lidojums no Mikeli, vai savienojums ar citu maršrutu ar nosacījumu, ka lidojuma posms no Mikeli uz Helsinkiem ir tiešs. Atbilstīgajam atpakaļceļa lidojumam jānotiek vēlu vakarā.

Lidojumu saraksts

No pirmdienas līdz piektdienai lidojumam no Mikeli jānotiek pietiekami agri no rīta, lai Helsinki–Vantaa lidostā laikā tiktu uz galvenajiem starptautiskajiem savienojošiem reisiem, un vakarā lidojumam uz Mikeli jānotiek pietiekami vēlu, lai uz to pagūtu ceļotāji, kuri ierodas ar galvenajiem starptautiskajiem savienojošiem reisiem.

Sēdvietu skaits

Izmantotā gaisa kuģa veidam pēc sēdvietu skaita jāatbilst pieprasījumam un kabīnei jābūt hermētiski noslēgtai. Mēneša vidējā lidojumu noslodze nedrīkst pārsniegt 80 %.

Gaisa kuģim jāatbilst prasībām, lai tajā varētu transportēt normāla izmēra bagāžu.

Biļešu cenas un biļešu pārdošana

Biļešu cenu noteikšanai jābūt konkurētspējīgai, salīdzinot ar cenu noteikšanu citos iekšzemes gaisa maršrutos.

Par maršrutu, uz kuru attiecas sabiedrisko pakalpojumu sniegšanas saistības, pārvadātājam jābūt starplīniju nolīgumam ar vismaz vienu pārvadātāju, kas sniedz pakalpojumus no Helsinki-Vantaa lidostas.

Pārvadātājam jābūt Somijā izmantojamai starptautiskai rezervēšanas un biļešu pārdošanas sistēmai un IATA starplīniju nolīgumam ar vienotiem izcenojumiem un bagāžas pārvadāšanas noteikumiem. Informācijai par biļešu cenām un lidojumu sarakstu jābūt iekļautai starptautiskajā rezervēšanas un biļešu pārdošanas sistēmā.

Pārvadātājam jābūt sadarbības nolīgumam par vienotiem izcenojumiem ar vismaz vienu gaisa satiksmes uzņēmumu, kas apkalpo starptautiskos maršrutus no Helsinki-Vantaa lidostas.

Lidojumu biļetes jāpārdod, izmantojot vismaz vienu datorizētu rezervēšanas sistēmu.

Pakalpojuma nepārtrauktības nodrošināšana

Ja, sniedzot gaisa satiksmes pakalpojumus minētajā maršrutā, netiek ievērotas iepriekš minētās sabiedrisko pakalpojumu sniegšanas saistības, var tikt piemērotas administratīvas sankcijas un/vai kriminālsods.

Gaisa pārvadātāji, kuri nodomājuši pārtraukt regulāras gaisa satiksmes pakalpojumu sniegšanu šajā maršrutā, to vismaz sešus mēnešus iepriekš dara zināmu Somijas Civilās aviācijas administrācijai.

Pieejamība cilvēkiem ar spēju ierobežojumiem

Pārvadātājam jānodrošina, ka pietiekami tiek ņemtas vērā vajadzības, kādas ir cilvēkiem ar spēju ierobežojumiem.

(1) OV L 240, 24.9.1992., 8. lpp.